2017/0237 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis

an seasamh ón gComhairle i dtaca le hathmhúnlú Rialachán (CE) Uimh. 1371/2007 ó Pharlaimint na hEorpa agus ón gComhairle an 23 Deireadh Fómhair 2007 maidir le cearta agus oibleagáidí paisinéirí iarnróid

(Téacs atá ábhartha maidir le LEE)

1.Cúlra

An dáta a tíolacadh an togra chuig Parlaimint na hEorpa agus chuig an gComhairle

(doiciméad COM(2017) 548 final – 2017/0237 (COD): 27/09/2017 Dáta na tuairime ó Choiste Eacnamaíoch agus Sóisialta na hEorpa: 18/01/2018 Dáta an tseasaimh ó Pharlaimint na hEorpa, an chéad léamh: 15/11/2018 An dáta a tíolacadh an togra leasaithe: Ní bhaineann le hábhar An dáta a glacadh an seasamh ón gComhairle: 25/01/2021

2.Cuspóir an togra ón gCoimisiún

Níor mhol an Coimisiún go ndéanfar athbhreithniú iomlán ar an Rialachán maidir le Cearta Paisinéirí Iarnróid ach go ndéanfar athmhúnlú air chun go nglacfar go pras na codanna fíor-riachtanacha seo a leanas:

Díolúintí: Leis an togra reachtach, rinneadh iarracht (a) dul in éag na ndíolúintí le haghaidh seirbhísí intíre a thabhairt chun tosaigh (faoi na rialacha is infheidhme atá ann faoi láthair, ba cheart deireadh a chur leis na díolúintí faoi 2024); agus (b) go gcumhdófar seirbhísí trasteorann uirbeacha, fo‑uirbeacha agus réigiúnacha faoi na rialacha maidir le cearta paisinéirí iarnróid i gcónaí.

Tréthicéid: I gcomhréir leis an 4ú pacáiste iarnróid, rud a fhágann faoi na Ballstáit a chinneadh an mian leo rialacha níos déine a chur i bhfeidhm maidir le tréthicéadú, agus ina bhforáiltear gur cheart don Choimisiún faireachán a dhéanamh ar fhorbairtí margaidh gaolmhara go dtí 2022, ní dhírítear sa togra athmhúnlaithe ach ar chur le ceart na bpaisinéirí chun faisnéise. I gcás nach gcuirtear paisinéirí ar an eolas i gceart nach bhfuil ach ticéid ar leith ceannaithe acu, ba cheart glacadh leis gur tréthicéad iad na ticéid sin, tréthicéad lena mbaineann cosaint chuimsitheach i gcásanna briseadh seirbhíse iompair.

Clásal Force Majeure: Sular thug Cúirt Bhreithiúnais an Aontais rialú uaithi in 2013, thuig na páirtithe leasmhara go coitianta gur ann do chlásal force majeure sa Rialachán, clásal lena ndéantar iompróirí a dhíolmhú ó chúiteamh. Tar éis an rialaithe, mheas gnóthais iarnróid go raibh idirdhealú á dhéanamh ina n‑aghaidh le hais oibreoirí iompair eile a dtéann na díolúintí force majeure chun tairbhe dóibh. Dá bhrí sin, mhol an Coimisiún foráil den sórt sin a thabhairt isteach, foráil lena mbaineann raon feidhme cúng a chumhdaíonn dálaí adhaimsire agus mórthubaistí nádúrtha. Bhí sé mar aidhm ag an togra reachtach cothrom iomaíochta, cothroime dhlíthiúil, comhréireacht agus comhsheasmhacht le modhanna iompair eile a áirithiú.

Daoine faoi mhíchumas agus daoine a bhfuil a soghluaisteacht laghdaithe acu: I gcomhréir leis na gealltanais arna ndéanamh faoi Choinbhinsiún na Náisiún Aontaithe ar Chearta Daoine faoi Mhíchumas (UNCRPD), is é is aidhm don togra reachtach a áirithiú nach bhféadfaidh na Ballstáit soláthar cúnaimh agus cúiteamh i leith damáiste do threalamh soghluaisteachta a dhíolmhú a thuilleadh. Ní mór faisnéis a sholáthar i bhformáidí inrochtana i gcomhréir leis na ceanglais a bheartaítear san Ionstraim Eorpach um Inrochtaineacht. Ní mór oiliúint a chur ar bhaill foirne iarnróid dá réir sin. Chuirfeadh sé sin le cuimsitheacht an taistil iarnróid.

Ós rud é nár lean na comhreachtóirí na rialacha a leagtar síos i dtaca le nósanna imeachta athmhúnlaithe agus gur mhol siad roinnt leasuithe maidir le forálacha nár cuireadh san áireamh sa togra reachtach iad, is cosúil nach raibh aidhm thosaigh an Choimisiúin chun roinnt príomhfhorálacha a ghlacadh go pras indéanta a thuilleadh. Dá bhrí sin, le linn na caibidlíochta, thacaigh an Coimisiún leis na comhreachtóirí chun teacht ar réitigh, réitigh a d’fhéadfadh tuilleadh forbartha ar sheirbhísí iarnróid do phaisinéirí a dhreasú, lena n‑áirítear an margadh ticéadaithe. Dhírigh an Coimisiún a chuid iarrachtaí go háirithe ar oibleagáid a bhaineann le tréthicéid a thabhairt isteach, ar fhaisnéis fíor-ama a sholáthar, ar an gceart chun féin‑athródaithe, ar rothair a iompar ar bord na traenach, ar laghdú ar amanna réamhfhógra do dhaoine a bhfuil a soghluaisteacht laghdaithe agus ar an sásra láimhseála gearán a shoiléiriú.

3.Tráchtanna maidir leis an seasamh ón gComhairle

Leis an seasamh ón gComhairle ar an gcéad léamh a glacadh an 25 Eanáir 2021, tacaítear le príomhchuspóir an togra ón gCoimisiún, i.e. feabhas foriomlán i dtaca le cearta paisinéirí a áirithiú, agus, an tráth céanna, cothromaíocht chuí a áirithiú ann idir leasanna na bpaisinéirí agus leasanna an tionscail iarnróid. Na feabhsuithe seo a leanas, is iad na príomhfheabhsuithe ar an gcreat reachtach atá ann faoi láthair:

(1)Soláthar faisnéise maidir le taistil fíor-ama agus trácht

Comhaontaíonn an Chomhairle le Parlaimint na hEorpa agus leis an gCoimisiún gur cheart do bhainisteoirí bonneagair agus gnóthais iarnróid faisnéis maidir le taistil fíor-ama agus trácht a sholáthar do rannpháirtithe eile i slabhra na seirbhísí iarnróid (i.e. do chuideachtaí iarnróid eile, do bhainisteoirí stáisiúin, do dhíoltóirí ticéad agus do thionscnóirí turas). Más rud é nach bhfuil sé indéanta, go teicniúil, ag bainisteoir bonneagair sonraí fíor-ama a dháileadh ar aon eintiteas, d’fhéadfadh an Ballstát féin díolúine a chur i bhfeidhm, ar feadh uastréimhse naoi mbliana, agus déanfaidh sé athmheasúnú ar an gcás gach dhá bhliain. I dtaca leis sin, cuirfidh an Ballstát an Coimisiún ar an eolas faoi na cúiseanna leis an díolúine agus faoi na bearta a dhéantar nó a bheartaítear chun an cás a leasú.

Is díol sásaimh don Choimisiún go dtabharfar isteach an fhoráil sin. Leis an fhoráil, d’fhéadfadh aon idirdhealú idir paisinéirí a sheachaint, paisinéirí a mbeadh an leibhéal cáilíochta céanna agus an leibhéal faisnéise fíor-ama céanna ar fáil dóibh anois, is cuma cé acu ón iompróir iarnróid go díreach, nó ó chuideachta idirmheánach, a cheannaigh siad an ticéad. Thairis sin, dá dtabharfaí rochtain ar fhaisnéis taistil agus ar oibriú córas áirithinte, chuirfí ar chumas díoltóirí ticéad agus tionscnóirí turas táirgí ticéadaithe níos nuálaí a fhorbairt, rud a chuirfeadh leis an dinimic laistigh den mhargadh ticéadaithe iarnróid.

(2)Tréthicéid